নামটা পড়েই ক্ষণকাল তিষ্ঠতে হয় — Sultana: India’s Robin Hood। শুধু এই নামটুকু পড়ে নয় অবিশ্যি, তার সঙ্গে লেখকের নামটা পড়ে — জিম করবেট। তিষ্ঠতে এই কারণে হয় না যে, ডাকসাইটে এক ডাকাতের গায়ে চাপিয়ে দেওয়া হচ্ছে রবিন হুডের বিশ্বজোড়া মুগ্ধতা মাখা কিংবদন্তির জোব্বা। ডাকাতিয়া কিংবদন্তির গায়ে তেমন তকমা — বড়োলোকেদের কাছ থেকে লুণ্ঠন করে দরিদ্রদের সাহায্যের কিংবদন্তির তকমা — এ দেশে, মায় এই বাংলাতেও ভুরি ভুরি। তিষ্ঠতে হয় এই কারণে যে তা চাপাচ্ছেন একজন ব্রিটিশ। এমন একজন ব্রিটিশ যিনি ব্রিটিশ ঔপনিবেশিক সাম্রাজ্যের ভয়ঙ্কর অত্যাচারী শাসনের অলিন্দের কুশীলবদের শীর্ষস্থানীয়দের সঙ্গে পান-আহার করেছেন, সেই ঔপনিবেশিক মহাযন্ত্র সচল রাখতে সতত সাহায্যও করেছেন। আর সেই সাহায্যেরই অঙ্গ ছিল এই ডাকাতকে, যাকে বলে জান হাথেলি পর রাখ কর, পাকড়াও করার ক্ষেত্রে করবেট সাহেবের প্রধান ভূমিকা। তিনি না থাকলে সেটা আদৌ সম্ভব হত কি না সন্দেহ। তথাপি সুলতান ডাকাতকে ধরার রোমহর্ষক কাহিনি দাপুটে বড়ফট্টাইয়ের নয়, গভীর মন খারাপের। এমনই ছিল জিম করবেটের জীবনের আয়রনি। ডাকু সুলতানকে নিয়ে উপন্যাস, কমিক্স, বলিউডি ছবি কোনও কিছুর বাকি নেই, ইন্টারনেট ঘাঁটলে দেখা যাবে এই ডাকাতিয়া কিংবদন্তি রমরম করছে সাইটের পর সাইটে। কিন্তু তার কোনও একটি সুলতানের জীবনের একেবারে শেষ পর্বের যে কাহিনি লিপিবদ্ধ করেছেন করবেট তার ধারে কাছেও যেতে পারে না, কারণ বাকিগুলি পরের মুখে খাওয়া ঝাল।